Tant kitsch pon auters surpurtar!

Anita Simeon 

Jau ses en in dals pli enconuschents cafés da Turitg e spetg sin mes espresso. Mia fatscha traglischa en ina da las milli cullas d'aur che pendan enturn. E quella reflectescha en in dals spievels manaivels. Jau arriv strusch a trair flad.
Ils candelabers paran da pender sco spadas da Demokles sur ils chaus. Ma piz n'han els nagin - ils artgs struclads baud dad ina vart, baud da l'autra, vegnan ensemen en armonia e tatgan al palantschieu sura da stuc. Glischinas dapertut. Mintgatant arriva in ventin che penetrescha ensemen cun in nov giast da muventar las chadainas da pagliettas che pendan d'in rom a l'auter – È il pign da plastic u è el schizunt natiral? En mintga cas vegn el quotà prest dal tuttafatg d'in pilaster surora sin il qual sa posa in arranschament da flurs artifizialas, chandailas d'aur, frustgas coluradas e sbrinzlas traglischantas. Mes pez smatga adina pli ferm - jau baiv mes café e prend uschè spert sco pussaivel la fugia. Stgarpitschond vers l'extrada stun jau pendida vi d'in toc taila d'aur - mo davent - tant kitsch pon auters surpurtar!

Kitsch e da nausch gust
Tge è kitsch insumma? Consultond il Duden che dat scleriment da la significaziun, sun jau vegnida a savair, che kitsch è in product d'art che vegn en ses cuntegn e sia furma quintà da nausch gust, sentimental. Ma tgi chatta quai da nausch gust? Tgi vul esser il derschader sur da bun e nausch? Quai che in chatta bel è per l'auter memia surchargià, las chautschas memia coluradas, in spazi memia vid, la colur memia flaivla etc. Il davos è kitsch ina moda da viver, e kitsch en sasez tutga tar la vita da mintgin.

Kitsch n'è betg pur
General vegn er numna kitsch quai ch'è betg genuin, vardaivel. Ma fiss la decoraziun dal café numnà manc kitschig sche las pagliettas fissan vairamain dad aur, las cullas vairamain d'argient? La surchargiada, la decoraziun en sasez è kitsch. Damai è l'ornament kitsch? Da quai maini eran er ils architects a l'entschatta da noss tschientaner, ordavant Adolf Loos. El che ha scrit l’essai “Ornamentllnd Verbrechen" era da l'idea che mintga stortigl, mintga flatg colur saia da memia. L'ornament, la decoraziun ha el ed ils auter però betg pudì bandegiar or dal chau da la glieud. Er sche la chasa privata d'ozendi è bleras giadas fabritgada cun elements prefabritgads na mancan betg ils elements decorativs: Ins arriva tras in giatter da fier battì en in curtin nua che nanins ed alvettas rian da tut aura, passa, flanca da dus pylons, vers la porta stil rokoko franzos ed il davos stat ins dasper la roda dal char antica, pusada a la fatschada.

Kitsch e bel
Ma laschain valair: kitsch è atgnamain bel. Quels ornaments dultschins, charins èn in mussament da noss bainstar, dal luxus che nus ans pudain lubir - ed il luxus dal kitsch sa lubesch’ins sco emprim. Il davos èsi, sco tar bleras dumondas da quest gener ina dumonda da la quantitad. Quel kitsch che vegn però duvrà il temp da Nadal, è definitiv memia bler. Natiral: Insaquants surportan dapli, auters pli pauc, jau sun qua plitost ina minimalista.

Per quels che surportan dapli kitsch:
Cafe Schober, Napfqasse 4, 8001 Turitg (il café è tip top) ubain: Zic Zac, Rock-Garden, Herdernstrasse 56, Turitg